IL-KARMELITANI FIL-FGURA 1945 - 2005 Fil-ħarġa ta' 'Il-Karmelu', ir-rivista tal- Provinċja Karmelitana f'Malta, fil- ħarġa ta' Jannar 1946, insibu rrapurtat hekk, 'Nhar is-Sibt, 15 ta' Diċembru 1945, fil-post imsejjaħ 'Tal-Fgura' saret ċerimonja ta' importanza kbira għall- ordni Karmelitan f'Malta. Dakinhar ġie mwaqqaf kunvent ġdid. Fl-4.30 p.m. il-WRP Provinċjal Pietru Dimech, imdawwar mill-komunità l- ġdida, patrijiet oħra u għadd ta' studenti bierek id-dar il-ġdida. Wara proċessjonalment inġabru fil-knisja tal- Karmnu tal-Fgura u hemm wara li nqara d-digriet tat-twaqqif kanoniku tal-komunità l-ġdida, ingħata l-pussess lill-Pirjol il-ġdid P. Tarcisio Licari O.C. il-Provinċjal għamel kelmtejn tal-ftuħ fejn wera minn huma l-patrijiet Karmelitani u ta tagħrif fuq il-Provinċja Karmelitana Maltija u wera x-xogħol ta' ħtieġa kbira li għalih f'dan il-post kienu daħlu l-patrijiet. Wara tkantat is- Salve Reġina, Litanija u l-Antifona tal- Milied. Espost Ġest Sagramentat tkanta it-TE DEUM u l-funzjoni għalqet bil-benedizzjoni. L-ewwel erba' reliġjużi Karmelitani li ntbagħtu fil-Fgura, kienu P. Tarcisio Licari li ntbagħat mill-komunità ta' San Ġiljan bħala l-ewwel Pirjol tal-komunità l-ġdida. P. Redent Gauci, li ntbagħat mill-kunvent tal-Belt, żagħżugħ mimli ħeġġa missjunarja fejn aktar tard insibuh Isqof fil-Peru. Mill-kunvent ta' Santa Venera ntbagħat P. Ġwann Caruana filwaqt li mill- kunvent ta' l-Imdina ntbagħat il-fratell Romeo Bezzina. Dawn l-ewwel patrijiet Karmelitani kienu joqogħdu f'dar mislufa lilhom mill-familja Garzia f'7, Triq San Xmun. Damu fiha sal- bidu ta' Novembru 1950 biex marru joqogħdu fil-kunvent il-ġdid li nbena fi Triq il-Karmelitani flimkien ma' Knisja ġdida fuq art li ġiet mogħtija lilhom b'donazzjoni mis-Sur Anġlu Camilleri u l-mara tiegħu Marianna u fuq biċċa art oħra li l-patrijiet kienu xtraw mingħand is-Sur William Havman. Mal-wasla tagħhom fil-Fgura, l-patrijiet Karmelitani bdew jieħdu ħsieb il-ħtiġijiet spiritwali tan-nies tal-Fgura minn Kappella li din kienet għaddiet f'idejhom fl-1945. Din l-ewwel kappella ddedikata lill-Madonna tal-Karmnu fil-Fgura nbniet fis-sena 1790 iżda fl-1844 ħattew din il-kappella u tellgħu ohra flokha. Għaxar snin wara ħasbu biex din il-kappella ġdida tkun imbierka solennament. Maż-żmien il-Fgura kompliet tiżviluppa u nħassi li t-triq prinċipali tiġi mwessa. Għaldaqstant din il-kappella li tant serviet lill-poplu tal- Fgura, fil-15 ta' Lulju 1955 ġiet mwaqqa'. IL-BINI TAL-KUNVENT U L-EWWEL KNISJA Il-patrijiet biex jeffettwaw il-pjan għall-bini tal-knisja u tal-kunvent ġdid qabbdu lill-Kav. Ġużċ D'Amato biex jagħmel il-pjanta u jesegwixxi x-xogħol tal-bini. Il-pjanta tal-knisja li kellha tkun proviżorja kienet f'għamla ta' salib b'106 piedi tul u wiesgħa 23 pied. L-ewwel ġebla tagħha tqiegħdet mill-Arċisqof Mons. Gonzi, fil-11 ta' Diċembru 1948. Il-parrinijiet kienu Anġlu Camilleri li kien ta l-art u Sir Paul Boffa M.D. Prim Ministru. Kien il-Ħadd 19 ta' Novembru 1950 meta fis-7.30 a.m. wasal l-Arċisqof Mons. Mikiel Gonzi, fejn l-ewwel bierek minn barra u minn ġewwa l-knisja, imbagħad qaddes quddiesa letta. Għall-funzjoni l-knisja kienet maħnuqa bin-nies. Kienu preżenti Rev. P. Provinċjal Bernard Farrugia, l-Pirjol P. Leone Buhagiar flimkien mal-komunità, għadd kbir ta' reliġjużi Karmelitani. Kienu preżenti wkoll il-Prim Ministru Dr. Nerik Mizzi u rappreżentanti distinti oħra. Il-Ħadd ta' wara, 26 ta' Novembru fid-9.30 a.m. sar korteo solenni bl-istatwa tal-Madonna tal-Karmnu. Din il-knisja proviżorja kien fiha tliet artali. Il-kwadru ta' l-artal maġġur juri l-Madonna tal- Karmnu, xogħol il-pittur S. Bonnici Cali filwaqt li fiż-żewġ artali l-oħra nsibu l-kwadri tal- mewt ta' San Ġużepp u l-kwadru ta' Santa Tereża tal-Bambin Ġesu, xogħol il-Pittur Ġużeppi Caruana. Kien hemm ukoll żewġ kwadri oħra xogħol il-pittur Ġużeppi Busuttil, tal-Qalb ta' Ġesu u ta' Marija. IL-FGURA SSIR PARROĊĊA Aktar ma bdiet tikber il-popolazzjoni, aktar beda jinħass il-bżonn li l-Fgura, li kienet għada tiddependi mill-parroċċa ta' Ħal Tarxien, issir parroċċa ndipendenti. Mill-ewwel ġranet tat- twaqqif tiegħu l-kumitat ċiviku tal-Fgura ħass il-ħtieġa li jkun jaf il-limiti tal-Fgura biex ikun jista' javviċina lill-awtorità kompetenti biex jistudja l-possibiltà ta' parroċċa. L-ewwel seduta tal-kumitat ċiviku tal-Fgura saret it-Tlieta 20 ta' Novembru 1963. Wara diversi talbiet lill-awtorità Ekklessjastika, speċjalment mill-Provinċjal P. Elia Caruana u mill-Pirjol O. Klement Caruana flimkien mal-Kunsill Ċiviku tal-Fgura, l-E.T. Mikiel Gonzi, għaraf kemm in-nies tal-Fgura kienu jinsabu 'l bogħod mill-knejjes parrokkjali u mill- kappillani l-aktar qrib. Ħass il-ħtieġa li jaqta' il-popolazzjoni ġdida tal-Fgura mit-tliet Parroċċi tal-viċin u jagħmel minnhom parroċċa ġdida. Aħbar li l-Fgura kienet se ssir parroċċa ndipendenti ngħatat permess ta' pastorali maħruġa mill-palazz ta' l-Arċisqof fil-25 ta' Jannar 1965 fejn il-knisja tal-Fgura ġiet ipproklamata 'Parroċċa' b'seħħ mill-1 ta' Frar 1965. Kienet l-ewwel parroċċa f'Malta li twaqqfet wara l- Konċilju Vatikan II. Bħala l-ewwel kappillan tal-parroċċa ġie magħżul P. Timotju Azzopardi O.C. Hu ħa l-pussess ta' kappillan nhar il-Għid il-Kbir 18 t'April 1965 fejn dam f'din l-kariga sal-1979. Il-kappillani li ġew warajh sa Ilum huma P. Leonard Mahonev O.C. (1979-1982), P. Guido Micallef O.C. (1982-1991), P. Amadeo J. Zammit O.C. (1991-1997) u P. Joe Saliba O.C. (1997- ). IL-BINI TAL-KNISJA L-ĠDIDA Maż-żmien beda jidher biċ-ċar kemm kienet saret żgħira l-knisja li kien hemm. In-numru kbir ta' nies li kienu jattendu għall-quddies tal-Ħadd minn ġot-triq jew mill- kurutur tal-kunvent beda jixhed dan. F'Mejju tas-sena 1974, il- patrijiet kienu għażlu lill-Perit Goddfrev Azzopardi biex jagħmel il-pjanta tal-knisja l-ġdida filwaqt li f'Novembru tas-sena 1975 sar il- ftehim mal-kumpanija biex twettaq ix-xogħol tal-bini tal- knisja. Kien it-Tnejn, Z ta' Jannar 1976 meta beda x-xogħol fuq dan il-proġett. Il-Knisja l-ġdida ġiet inawgurata nhar il-Ġimgħa 25 ta' Marzu, 1988, festa tad-Duluri. Il-Ħamis, l-1 ta' Frar 1990 saret il-konsagrazzjoni solenni ta' l-artal u l-knisja l-ġdida waqt quddiesa kkonċelebrata minn Mons. Arċisqof Ġużeppi Mercieca. Ikkonċelebra wkoll il-WRP P. Leonard Mahonev, O.C,, il- kappillan P. Guido Micallef, O.C., il-Pirjol P. Kiljan Azzopardi, O.C. flimkien mal-komunità tal-Fgura kif ukoll minn komunitajiet diversi. l Din is-sena qiegħed jiġi mfakkar l-għeluq is-60 sena minn mindu l-patrijiet Karmelitani bdew ix-xogħol pastorali tagħhom fil-Fgura kif ukoll l-għeluq l-40 sena mit-twaqqif tal- parroċċa. Biex jitfakkru dawn iż-żewġ avvenimenti mportanti għalina l-Fgurin ġie mfassal programm ta' attivitajiet diversi li qegħdin isiru matul din is-sena. (Tagħrif miġbur mill-ktieb 'Il-Karmelitani fil-Fgura' ta' P. Serafin Abela O.Carm)